For første gang når Dyrenes Beskyttelse flere end 600 henvendelser om såkaldte papkassedyr på et år.

Der dumpes dyr som aldrig før, og det er en trist rekord, understreger Jens Jokumsen fra Dyrenes Beskyttelse. I 2021 skete det på landsplan flere end 600 gange, at dyr blev efterladt i en papkasse eller lignende et sted i naturen for så at blive indleveret til Dyrenes Beskyttelse. Afdelingslederen hos Dyrenes Beskyttelse i Nordjylland bekræfter den kedelige tendens. - Vi har også modtaget flere dyr end tidligere, og det er jo bare trist, siger Karina Fisker. Katte og hunde Foruden at modtage rekordmange papkasse dyr, har foreningen også bemærket en ny tendens. Tidligere har langt størstedelen af de dumpede dyr været katte, men som noget nyt er en del hundehvalpe også blevet efterladt. Den tendens har de især oplevet på Sjælland. Tendensen med dumpede hundehvalpe falder sammen med, at foreningens internater i år har fået mange henvendelser fra hvalpeejere, som alligevel ikke magter at være hundeejere og ønsker hjælp til at finde et nye hjem til deres hvalp. Tidligere har det været et særsyn, at ejere indleverede hvalpe på under ét år. På internatet i Hjallerup har de endnu ikke oplevet, at nogen har efterladt hundehvalpe, men ifølge Karina Fisker, vil tendensen formentlig sprede sig til det nordjyske. - Vi ser tit, at tendenserne begynder på Sjælland, så det er desværre nok bare et spørgsmål om tid, før vi også får indleveret hjemløse hundehvalpe her hos os i Nordjylland, siger hun. Selvom en del af de efterladte dyr er syge, så er det heldigvis størstedelen af dem, der kan reddes.